
ELTOS ŽINIOS, 1995.09.13 
BŪDUS, KAIP UŽTIKRINTI ŠALIES SAUGUMĄ, PASIRINKSIME PATYS, - 
PAREIŠKĖ UŽSIENIO REIKALŲ MINISTRAS 

Užsienio reikalų ministro Povilo Gylio teigimu, "mūsų žingsniai 
prieš nieką nenukreipti, bet mes turime teisę rūpintis savo saugumu ir 
pasirinkti saugumo užtikrinimo kelius". Taip antradienį vakare spaudos 
konferencijoje URM vadovas komentavo neigiamus Rusijos prezidento Boriso 
Jelcino atsiliepimus plėsti NATO ir pažadus, jog Rusija neleis spręsti 
Europos problemų jai nedalyvaujant. 

"Pareiškimų dėl NATO plėtimo mes girdime dažnai, todėl ne į visus 
pasisakymus reaguojame", - kalbėjo P.Gylys. Jo žodžiais, "tai neeilinis 
pareiškimas". "Mes esame apsisprendę - norime gyventi saugiai, ir tai 
yra mūsų suvereni teisė", - tvirtino URM vadovas. Savo saugumu rūpinasi 
kiekviena valstybė, taip pat ir Rusija. "Aš tai suprantu, tačiau 
padėties dramatizuoti nereikia, nes NATO yra saugumo organizacija", - 
sakė P.Gylys. 

Kaip žinia, praėjusios savaitės pabaigoje Rusijos prezidentas 
B.Jelcinas spaudos konferencijoje pažymėjo, kad "primygtinai 


reikalaujantieji plėsti NATO daro didelę klaidą". "Šiaurės Atlanto 
Sąjungos nutarimas bombarduoti serbus puikiai parodė, kas galėtų 
atsitikti, jei NATO būtų prie pat Rusijos Federacijos sienų", - tvirtino 


Rusijos vadovas. 

